આ યુક્તિ અફળ જતાં મેં બીજી અનેક યુક્તિઓ અજમાવી. મિત્રોને મળીને તેમની સલાહ લીધી. તેમની સૂચનાઓ અમલમાં મૂકી જોઈ પરંતુ વસ્તુસ્થિતિ ઊલટી વધારે ખરાબ થતી ગઈ. છેવટે અમે એક નવી યોજના ઘડી; તેને અમલમાં મૂકવાનો વિચાર કર્યો. પાછું મારા મિત્રોએ મારે ત્યાં આવવા માંડ્યું. ઘેલાકાકાએ પણ મારા મિત્રમંડળનું સ્વયંનિર્ણીત મુરબ્બીપદ પાછું સ્વીકારી લીધું. ઘેલાકાકાની પરવા કર્યા વગર મારા મિત્રો ફાવે તેમ તોફાન કરતા, એકેકને બનાવતા. ક્વચિત ઘેલાકાકાની પણ મજાક કરતા. કોઈ કોઈ વખત તે પીધેલાનો પણ ઢોંગ કરતા. છતાં ધારેલી અસર ન થઈ. ઘેલાકાકાએ ઘેર જવાની રજા માંગી નહીં, પણ મને કહ્યું :